Kultura Maribor

Mladi PEN gostuje: Eva Šubic in Vid Karlovšek
2026-06-11 19:00 - 21:00 (Europe/Paris) | Kulturni inkubator
MLADI PEN GOSTUJE
Eva Šubic in Vid Karlovšek
Četrtek, 11. junij 2026 // ob 19. uri // Kulturni inkubator
V četrtek, 11. junija 2026, bo v Kulturnm inkubatorju nov literarni večer v seriji Mladi PEN gostuje, ki je rezultat sodelovanja programa MKC Črka in MLADI PEN Slovenija. Gosta bosta Eva Šubic in Vid Karlovšek, pogovor bo moderirala Alja Pušič.
Programska novost Mladinskega kulturnega centra Maribor na področju literature v letu 2026 je serija dogodkov Mladi PEN gostuje, pod okriljem katerih v partnerskem sodelovanju s PEN Slovenija in Mladim PEN Slovenija predstavljamo mlade literarne ustvarjalke in ustvarjalce ter njihova aktualna knjižna dela. Februarja smo tako v Kulturnem inkubatorju gostili potopisca in pisatelja Aljošo Toplaka, aprila pisateljico Lauro Buzeti, junija pa v goste prihajata kar dva mlada ustvarjalca, pesnica Eva Šubic, ki je nedavno izdala pesniško prvenko z naslovom Tema se deduje po očetu, ter pesnik, kritik in performer Vid Karlovšek, ki je prav tako nedavno izdal svoj pesniški prvenec z naslovom Destrukcije. Obe zbirki je založila Črna skrinjica.

O avtorjih
Eva Šubic (2002) prihaja iz Novega mesta in študira medicino. Najbolj domače se počuti v ustvarjanju poezije, občasno napiše tudi kratko zgodbo ali potopis. Bila je finalistka Male Veronike, dvakratna finalistka Pesniške olimpijade, v letu 2024 je bila ena od petih finalistov festivala Mlade literature Urška in zmagovalka natečaja Ali govoriš emojščino?. Prejela je tudi nominacijo za nagrado za najboljšo kratko zgodbo 2025, revija Sodobnost, za zgodbo Ferrero Rocher in bila nagrajena na natečaju Rdeča nit za poezijo. Poezijo in prozo objavlja v revijah Sodobnost, Zvon, Dialogi, Spirala, Mentor, Nebulae, Rast, Besedoholik ter na spletnem portalu MKC črka in pesem.si. Njena poezija je bila vključena tudi v različne antologije, kot so Ne boš kupil predpražnika, Slani verzi, Pred novimi ozemlji stati nekoliko radoveden in druge.
Marca 2026 je pri Črni skrinjici izšel njen pesniški prvenec Tema se deduje po očetu.
Vid Karlovšek (2000) deluje kot pesnik, občasni literarni kritik in performer. Leta 2022 je skupaj z Lenartom Sušnikom uredil kontroverzno antologijo mladih pesnikov in pesnic bog si ga drka na nas. Istega leta je tudi zmagal na Festivalu mlade literature Urška. Nastopil je v številnih performansih istrskega pesniškega kolektiva Pêro Sŕce, pa tudi ob drugih priložnostih. Sodeluje pri organizaciji in izvedbi koprskih Obalnih rim, poleg tega pa redno nastopa tudi na Ignoru, Mladih rimah in ljubljanskem Pesniškem maratonu. Študiral je primerjalno književnost in literarno teorijo ter slovenistiko na ljubljanski Filozofski fakulteti, trenutno pa deluje tudi kot novinar za RTV Slovenija.
O knjigah
Tema se deduje po očetu (Črna skrinjica, 2026) Eve Šubic je razplastena pesniška zbirka, ki skozi fragmentirano, telesno in metaforično govorico raziskuje avtoričino življenje med njeno ožjo družino, intimnostjo, bodočim poklicem in ljubeznijo do pisanja. Poezija se pogosto giblje v območju močnih, neposrednih podob in čustvenih obratov, pri čemer ne išče pomiritve, temveč vztraja v napetosti, prehodih in kontrastih. Zbirko zaznamuje izrazita dinamika med temo in svetlobo, bližino in odtujenostjo, kar ustvarja občutek nenehnega premikanja skozi raznoliko, a koherentno pesniško pokrajino.
Destrukcije (Črna skrinjica, 2026) so pesniški prvenec Vida Karlovška. Zbirka vključuje vseh 33 pesmi, ki jih je avtor napisal in izpilil v zadnjih sedmih letih. Čutiti je vpliv temnega modernizma, zlasti Daneta Zajca, na nekatere pesmi pa so vplivale tudi
avantgardistične pisave. Teme, ki se jih pesmi dotikajo, so predvsem izguba smisla, odmaknjenost od družbe in naslovna destrukcija. Značilne so izrazita ritmičnost in številne besedne igre.
VLJUDNO VABLJENE_I!

Dogodek organizirata MKC Maribor, literarni program MKC Črka in Mladi PEN Slovenija

Povezava do originalnega članka

Depresija in ustvarjalnost: Predstavitev knjige Vladimirja Miloševića
2026-06-12 17:30 | Maribor center / Glazerjeva dvorana Univerzitetne knjižnice Maribor (Gospejna ulica 10, Maribor)
Predstavljena knjiga načenja vprašanje razmerja med notranjo stisko in ustvarjalnim potencialom.
V knjigi Depresija in ustvarjalnost terapevtska sprememba ni predstavljena le kot odpravljanje simptomov, temveč kot proces, v katerem posameznik skozi odnos, refleksijo in izkušnjo postopoma sprošča svoje notranje potenciale. Teoretična izhodišča so podprta z avtorjevimi bogatimi izkušnjami iz terapevtske prakse.
S priznanim psihiatrom, psihoterapevtom in strokovnjakom na področju psihodrame Vladimirjem Miloševićem se bo pogovarjala psihodramska terapevtka Jelena Grobler. Glasbeni gost bo Marko Grobler.
Veseli bomo vašega obiska in sodelovanja!

Povezava do originalnega članka

(Brez)časni Brecht
2026-06-17 17:00 | Maribor center / SNG Maribor
Moderatorka Tanja Petrič
Gostje Urška Brodar, Urška P. Černe, Jakob Ribič

Ob 70. obletnici smrti velikega nemškega dramatika, pesnika in gledališčnika Bertolta Brechta (1898–1956) bo okrogla miza posvečena novim in starim prevodom Brechtovih dramskih besedil in njihovim uprizoritvam na slovenskih odrih v zadnjih letih – od Malomeščanske svatbe, Svete Ivane Klavniške in Opere za tri groše do dokumentarne drame Življenje in časi Bertolta Brechta. Beseda bo tekla o tem, kako Brechta prevajati, interpretirati in uprizarjati danes in kakšen vpliv ima na vse omenjeno tudi njegovo teoretično delo.
Dogodek je del programa literarnih prireditev, ki ga sofinancira Javna agencija za knjigo Republike Slovenije.

Povezava do originalnega članka

Otvoritev knjižnice Studenci na novi lokaciji
2026-06-18 10:00 - 19:00 | Okolica / Ikona center Maribor
Ob 10. uri vas vabimo na slavnostno otvoritev s kulturnim programom in ogled novih prostorov. Pri pripravi programa sodelujejo Mestna četrt Studenci, učenke in učenci OŠ Janka Padežnika in OŠ Franceta Prešerna ter Društvo Kralji ulice.
Ob 18. uri vabljeni na literarni dogodek Marjan Tomšič – Istran z Dravskega polja, ki ga je pripravila dramaturginja Maja Borin. Zgodbo interpretirata dramska igralca Mateja Pucko in Vojko Belšak. Dogodek pripravljamo v sodelovanju z Dramo SNG Maribor.
Knjižnica Studenci bo ta dan odprta od 10. do 19. ure.
Dobrodošli!
Zaradi selitve bo knjižnica zaprta od 8. do 17. junija. Zamudnine in opomini se v tem času ne bodo obračunavali, člani pa bodo lahko izposojeno gradivo brezplačno vrnili v drugih enotah Mariborske knjižnice.

Povezava do originalnega članka

Marko Radmilovič: Goveja turneja
2026-06-28 17:30 - 18:30 | Maribor center / Vojašniški trg 6
Korona, župnik, orgle in vesoljska turneja. Divje duhovita zgodba, kjer se absurd, glasba in kaos pandemije zapeljejo v čisto svoj roman.
Z avtorjem se bosta o njegovem najnovejšem romanu pogovarjala urednik Boštjan Narat in direktorica Založbe Pivec, Zala Stanonik.
Odbita povest, ki se dogaja v koronskih časih. Avtor z zanj značilno duhovito, ironično in mestoma brutalno iskreno pripovedjo vodi bralca skozi zgodbo propadlega glasbenika, ki se v času pandemije znajde v župnišču. Streho nad glavo mu ponudi župnik, pri katerem v zameno za hrano in prenočišče preko Zooma igra orgle ter tu in tam prenaša božanje po kolenu in bežne dotike župnika. Iz situacije ga odreši skrivnostno povabilo v tribute bend bratov Avsenik. Kar se začne kot obupen lov na gažo, se sprevrže v kaotično turnejo, polno kriminalnih zapletov, pandemičnih absurditet, vesoljskih razkritij in rock’n’roll eskapad.
Radmilovičev slog je eksplozija domislic in dialogov, ki švigajo kot streli, ter presenetljivih preobratov, ki bralca držijo v krču med smehom in osuplostjo. Če mislite, da poznate govejo muziko – počakajte, da jo srečate v vesolju.
Vabljeni!

Povezava do originalnega članka

Poletni inkubator
2026-07-01 09:00 - 2026-09-03 10:00 | Kulturni inkubator
POLETJE Z MKC MARIBOR
POLETNI INKUBATOR
od 1. julija do 3. septembra 2026
Kulturni inkubator bomo čez poletje napolnili z raznolikimi vsebinami, aktivnostmi in dogodki, ki so namenjene predvsem mladim med 15. in 29. letom starosti. Aktivnosti so brezplačne.
Poletje je že skoraj prišlo v naše mesto, to pa bo prineslo sveže in pestro dogajanje na MKC Maribor. Za vas smo pripravili številne dogodke in aktivnosti, s katerimi si boste napolnili energijo, kvalitetno preživljali svoj prosti čas, se naučili kaj novega, se zabavali, spoznavali nove ljudi in se preprosto imeli fajn. Čakajo vas kreativne delavnice, literarne in pesniške delavnice, brunchi, barvanje 3d figuric, študijske urice, mladinski večeri, knjižni klub, stripfest, hangouti in še več.
Vsi dogodki so primarno namenjeni mladim, starim med 15 in 29 leti, sprejmemo pa vsakogar. Ciljna skupina je zapisana pri vsakem dogodku posebej. Poletni program traja do 3. septembra 2026. Poglej si razpored programa spodaj in se pridruži.
Prideš mimo?

PROGRAM
ŠTUDIJSKE URICE
Poletni semester: vsak torek (7. julij) & jsenski semester: vsak četrtek (13., 20., 27. avgust in 3. september) | vsakič 10:00-14:00 | Kulturni inkubator (središče)
Si študent_ka, te čakajo izpiti in nimaš ustreznega prostora za učenje in pripravo nanje? Pridi v Kulturni inkubator, kjer imamo študijske urice namenjene prav tebi. V umirjenem prostoru so na voljo računalniki, internet, udobni sedeži za učenje ter čajna kuhinja, kjer si lahko pripraviš okusno kavo. Prijave niso potrebne.
Ciljna skupina: študenti.
POLETNA JOGA
Ponedeljki: (20., 27. julij & 3., 10., 17., 24. in 31. avgust) | 10:00-11:00 | Kulturni inkubator (središče)
Začni poletne dneve z nežno vadbo, kjer bomo raztezali, krepili in sprostili celotno telo z jogo. Ponedeljkovi dopoldnevi so namenjeni druženju skozi asane. Vadba je primerna za popolne začetnike. Obvezne so prijave zaradi omejitve števila vadečih.
Ciljna skupina: mladi med 15. in 29. leti.
V KATEREM JEZIKU PA SE TI SMEJEŠ? – TEČAJ SLOVENŠČINE ZA MLADE
Ponedeljek–petek (1., 2., 3., 6., 7., 8., 9. in 10. julij) | 10.00–14.00 | Kulturni inkubator (studio)
Pridružite se brezplačnemu tečaju slovenščine za mlade (tujce, priseljence, tuje študente in pripadnike manjšin) ter mladim govorcem in govorkam slovenščine kot drugega oziroma tujega jezika. Tečaj je izobraževalne in kulturne narave, nanj pa se je treba prijaviti na petra.kolmancic@mkc.si. Skozi načrtovane aktivnosti boste izboljšali svoje jezikovne zmožnosti. Ciljna skupina: mladi do 29. leta starosti, tujci, priseljenci, tuji študentje in pripadniki manjšin.
KREATIVNO USTVARJANJE – SPROŠČANJE OB FRAKTALNI RISBI IN BARVANJU MANDAL
Sreda (1. in 22. julij – fraktalna risba) & sreda (5. avgust – barvanje mandal) | 10.00–11.30 | Kulturni inkubator (središče)
Ste vedeli, da se lahko sproščamo s pomočjo umetnosti? Skozi poletje se bomo sproščali in družili ob likovnem izražanju. Kreativno bomo ustvarjali fraktalno risbo in barvali mandale. Si vedel_a, da igrajo barve in njihove količine pomembno vlogo pri ustvarjanju? Pridi se prepričat in ustvari čudovite kreacije.
Ciljna skupina: mladi od 15 do 29 let.
BRUNCH & RITEM: SOBOTNI BRUNCHI
Sobota (4. julij in 22. avgust) | 11.00–13.00 | Kulturni inkubator (središče)
Tudi poleti se v Kulturnem inkubatorju družimo na brunchih. Vsakič nas preseneti druga tema in kulinarika. Pridite, pripeljite svoje prijatelje in uživajte.
Ciljna skupina: mladi do 29 let.
STRIPFEST
Sobota (4. julij in 1. avgust) | 10.00–13.00 | Kulturni inkubator (središče)
Ljubitelji stripov, pozor! Dve poletni soboti bosta obarvani stripovsko. Društvo Stripoholik pripravlja stripovski sejem, kjer si lahko izberete svojega. Pridite in podprite stripovsko kulturo v Mariboru. Ciljna skupina: mladi do 29 let.
KREATIVARNA IN PROJECTION MAPPING
Nedelja (5., 12., 19. in 26. julij; 2., 9., 16., 23. in 30. avgust – Kreativarna) & ponedeljek–petek (20.–24. julij – Projection Mapping) | 16.00–19.00 | Kulturni inkubator (središče)
Kreativarna – kreativna tovarna je odprt in ustvarjalen prostor za ideje. Kreativarna ponuja raznolika ustvarjalna srečanja, izkušnje, delavnice in druženja, pa tudi intermedijski festival KreativFest. Poletne delavnice bodo polne kreativnosti, ustvarjalnosti in mlade domišljije. Odprte so za vse, tako za popolne začetnike kot tudi za že izkušene na področju analognih in digitalnih pristopov k oblikovanju. Za vse, ki si želijo preizkusiti nekaj novega ali nadgraditi svoje znanje. Na delavnice sprejemamo prijave na lina.valant.sicanovic@mkc.si.
Ciljna skupina: mladi do 29 let.
Knjižni klub – Bookworm SocietY
Sreda (29. julij in 26. avgust) | 18.00–20.00 | Kulturni inkubator (središče)
Knjižni klub je namenjen knjižnim moljem, ki bi se po prebrani knjigi želeli v prijetnem okolju o zgodbi tudi pogovarjati.
Ciljna skupina: mladi do 29 let.
NEVRODIVERGENTNA DRUŽENJA
Torek (14. julij in 11. avgust) | 16.00–19.00 | Kulturni inkubator (središče)
Nevrodivergentna druženja potekajo v slovenskem in angleškem jeziku, s seboj pa lahko prinesete svoje »fidget toys«, hobije ali slušalke. Predstavljajo varen prostor za druženje, hkrati pa je za tiste, ki želijo, pripravljena tudi aktivnost. Vas je prepričalo, da nas obiščete?
Ciljna skupina: mladi do 29 let.
MI BARVAMO [3D FIGURICE] + namizne igre
Četrtek (16. julij; 6. in 20. avgust) | 18.00–22.10 | Kulturni inkubator (središče)
Vabljeni na barvanje 3D-tiskanih mini figuric, igranje namiznih iger, pogovor o 3D-tisku in ustvarjanje s 3D-pisali. Pridi na delavnico, si izberi eno izmed 3D-tiskanih mini figuric in jo pobarvaj. Vse svoje kreacije lahko tudi vzamete domov. Na voljo so tudi namizne igre ter 3D-pisala. Prijave niso potrebne.
Ciljna skupina: mladi do 29 let.
MLADINSKI DRUŽABNI VEČERI
Četrtek (16. julij in 20. avgust) | 19.00–21.00 | Kulturni inkubator (studio)
Mladinski večeri vsak tretji četrtek v mesecu ponujajo novo priložnost za druženje in preizkušanje novih aktivnosti. V varnem prostoru in prijetnem vzdušju se lahko družite, navežete nove stike, zaigrate namizne igre, sodelujete v vodenih aktivnostih, delite svoje ideje in spoznate MKC Maribor. Pridite, povabite prijatelje in uživajte v poletnih druženjih.
Ciljna skupina: mladi do 29 let.
JAZZ ‘MA MLADE
Petek (28. avgust) | 20.00–22.00 | Kulturni inkubator (studio)
Programski cikel koncertov Jazz ‘ma mlade, ki poteka v sklopu programa MKC Glasba, se nadaljuje tudi v poletnih mesecih. Predstavlja mlade neuveljavljene jazzovske skupine, ki lahko pridobijo dragocene koncertne in promocijske izkušnje. Pridite, povabite svoje prijatelje, podprite mlade jazzovske skupine in uživajte v poletnem večeru ob odlični glasbi.
Ciljna skupina: mladi do 29 let.
RAZSTAVE V RAZSTAVIŠČU
Torek (7. julij in 4. avgust) | 18.00 | Kulturni inkubator (razstavišče)
Čez poletje se boste lahko ohladili v Razstavišču Kulturnega inkubatorja, kjer bo od 7. julija na ogled razstava Striparne, 4. avgusta pa bo otvoritev razstave fotografinje Eve Božič. Pridi mimo.

Vse delavnice in aktivnosti so za udeležence brezplačne.
Se vidimo!

Povezava do originalnega članka
